  Майя Бывальцева «Лудорвай» музей-заповедникын ресторан пуктыны нырысь ик ӵектӥськем инвестор ӵектоссэ рос-просгес лэсьтон понна вис басьтӥз. Иворъёсъя «Удмуртия» агентстволы со сярысь ивортӥз улосвылысь лулчеберетъя но туризмъя министр Владимир Соловьёв. «Инвестор малпаське, со вис басьтӥз. Валамон, ӵектос огшоры ӧвӧл. Но ми, инвесторлэсь пуктэтсэ возьматэк, мукетъёсыныз но ужаськомы. Со одно ик луыны кулэ. Ужбергатӥсьёслэн та интылы тунсыкъяськонзы бадӟым. Отын ресторан, кунокуа но шудон площадка луизы ке, калык шӧдскымон тросгес луыны быгатоз», — вераз Владимир Соловьёв. Тодэ вайытом, кафе, кунокуа но выль сцена пуктыны малпанъёс сярысь 16-тӥ куартолэзе вераз музейлэн кивалтӥсез Ирина Вершинина. Солэн кылъёсызъя, ӵектос нырысь ик шундыберган концепциез дэмлаз: котырес площадка, котыр ик пуктэмын кафе, кунокуа, вузкарон интыос но сцена. Соосты пуктыны музейлы 20 гектар музъем висъязы. Тегъёс: Лулчеберет Туризм Музей Удмуртия Лудорвай инвестициос Лулчеберетъянотуризмъяминистерство ВладимирСоловьёв  